google/wiki40b huggingface dataset:
Acrocinus longimanus

Utseende

En meget stor (kroppslengde 43-75 mm), avlang, litt flat trebukk, kontrastrikt farget i hvitt, svart og rosa. Arten er lett å kjenne igjen. Det mest slående kjennetegnet er at hannens frambein er sterkt forlenget. Antennene er omtrent en og en halv gang så lange som kroppen, ganske tynne. Pronotum har en skarp pigg på siden.

Levevis

Denne billen lever i tropisk regnskog, som andre trebukker utvikler larvene seg i død ved. Hunnene legger egg på gamle trær som er angrepet av kjuker, særlig fiken-arter (Ficus spp.). Larveutviklingen er forholdsvis rask for en så stor bille og tar 7-8 måneder, deretter varer puppestadiet 3-4 måneder slik at livssyklusen tar ett år. Hannen bruker sine svært forlengede antenner og bein til å holde andre hanner borte fra hunnen han vokter. De voksne billene flyr om natten og kommer til lys.

Utbredelse

Arten er utbredt i regnskogsområdene i Mellom- og Sør-Amerika.
Bekaa (guvernement)

Geografi

Bekaaguvernementet dekker 1 336 km². Her ligger den viktigste delen av Libanons jordbruksland, særlig i Bekaadalen. Det ligger mellom  de vestlige og de østlige libanesiske fjellkjeder. Elven Litani renner gjennom området. 
Byene/landsbyene Zahle, Baalbek, Niha, Aanjar, Keb-Ilias, Kfar Zabad, Karaon Dam, Shtura og Furzul er områdets viktigste turistmål. Hovedveien fra Beirut til Syrias hovedstad Damaskus krysser dalen.
Changes (Roman Lob)

Changes er debutalbumet til den tyske artisten Roman Lob, utgitt i 2012.
Pompidou-senteret

Pompidou-senteret for kunst og kultur (fransk: Centre national d'art et de culture Georges-Pompidou) er en kunstinstitusjon og et berømt byggverk i Paris, oppkalt etter tidligere president Georges Pompidou. 
Det er et komplekst byggverk i området Beaubourg i 4. arrondissement i Paris, nær Les Halles, rue Montorgueil, og Le Marais. Bygget ble formgitt i en radikal høyteknologisk arkitektonisk design av arkitektene Renzo Piano og Richard Rogers, sammen med Gianfranco Franchini. Byggeprosessen begynte i 1971 og sto ferdig i 1977. Arkitektene ville bryte radikalt med det innelukkede preget som tradisjonelle kunstinstitusjoner ofte har. De løste oppgaven ved å sløyfe fasadekledning og legge bærende konstruksjoner og tekniske installasjoner åpent utenpå fasaden. Ventilasjonsanlegget er malt blått, vannrør er grønne, heiser er røde og elektriske kabler gule.
De tre nederste etasjene rommer Bibliothèque publique d'information (Offentlig informasjonsbibliotek) med en særlig stor samling av periodika, plater og filmer. Musée National d'Art Moderne, et museum for moderne kunst og det største i sitt slag i Europa, holder til i fjerde og femte etasje, og i toppetasjen er det skiftende utstillinger. IRCAM, et senter for musikk og akustisk forskning, er i nabobygget, men organisatorisk knyttet til senteret. Grunnet dets lokalisering er senteret lokalt kjent som Beaubourg,  men har navn etter Georges Pompidou, president av Frankrike fra 1969 til 1974 og som bestilte byggverket. Det ble offisielt åpnet av president Valéry Giscard d'Estaing den 31. januar 1977. Per 2006 hadde Pompidou-senteret hatt over 180 millioner besøkende siden 1977, og mer enn 5 209 678 besøkende i 2013, inkludert 3 746 899 for museet.
Halffterinetis

Utseende

Middelsstore, blankt svarte gullbasser. Pronotum er nokså kraftig punktert, dekkvingene har en litt læraktig overflate.

Utbredelse

Slekten er bare kjent fra det sentrale Mexico.
Jakob Bro

Biografi

Bro leder en trio med Joey Baron og Thomas Morgan. Høsten 2016 ga trioen ut albumet Streams (ECM). Bro spiller også med Palle Mikkelborg og Bro/Knak, et samarbeid med den danske elektronikaprodusenten Thomas Knak.
Han var tidligere del av Paul Sanger Bandt (Garden of Eden, ECM, 2006) og Tomasz Stankos Dark Eyes Quintet (Dark Eyes, ECM, 2009).
Bro har samarbeidetet med Paul Bley, Chris Kinn, Andrew D ' Angelo, Bill Frisell, George Garzone, Lee Konitz, Thomas Morgan, Paul Sanger, Oscar Noriega, Kurt Rosenwinkel, Chris Speed, Ben Street, Mark Turner, David Virelles, og Kenny Wheeler.

Utmerkelser

I 2016 og 2013 mottok Bro Carl Prize Jazz Komponist av Året for albumet Gefion og Bro/Knak. Fra 2003-2016 fikk han seks Danish Music Awards: tre for dansk Jazz Album av Året (Gefion, Balladeering og Sidetracked), to for dansk Crossover Album av Året (Bro/Knak og Sidetracked) og én for Nye danske Jazz Artist of the Year (for albumet Beautiful Day).
I 2009 og 2013 fikk han Jazz Spesialprisen  for dansk Jazz Album av Året (for album Balladeering og December Song) og i 2013 mottok han Jazznyt Prisen grunnlagt av Niels Overgaard (for December Song). I 2012 mottok han DJBFA ærespris, og i 2006 og 2012 belønnet den Danske kunstforeningen Bro for hans innspillinger Pearl River og Bro/Knak.
I 2014 ble han nominert til Nordisk råds musikkpris for sin trilogi Balladeering/Time/December Song.
Awash nasjonalpark

Dyreliv

Det er registrert 46 pattedyrarter og minst 400 fuglearter i Awash nasjonalpark. Pattedyrarter som lever i parken omfatter oryksantilope sömmerings gaselle, defassa vannbukk, dik-dik, vortesvin, kappebavian, olivenbavian, guerezacolobus, jordsvin, rørbukk, stor og liten kudu. Løve, leopard, gullsjakal og serval er rovdyrarter som kan sees sporadisk. I elven Awash finnes det også flodhester. Av krypdyr finnes det blant annet krokodiller, klippepyton og leopardskilpadde.
Fugleartene spenner fra den store strutsen til de små amarantene. Av fuglene er seks arter stedegne, blant andre: bølgeskjeggfugl, etiopiaklippeskvett, tykknebbravn og flikibis. Flere arter av trapper finnes her, og på gresslettene lever den eiendommelige sekretærfuglen. Andre fuglearter som er observert her er grønnflekkalvedue, grønnkakelar, termittperleskjeggfugl og karminbieter.
Leirplassen ved Awash-elven og området ved Filwoha varme kilder er steder med spesielt rikt fugleliv. Parken er lett tilgjengelig med kjøretøy, og dyrelivet er forholdsvis lett å observere.
Trapezunt-evangeliet

Trapezunt-evangeliet (ℓ 243 etter Gregory-Alands indeksering) er et bysantinsk illuminert manuskript. Paleografisk datering tyder på at det stammer fra 900- eller 1000-tallet. Sidene er 33 x 26,5 cm.
Den trapezuntinske keiseren Andronicus fikk manuskriptet rikt dekorert med gull og edelstener. 
Den ortodokse metropolitten av Trebizond ga i 1858 manuskriptet i gave til keiser Alexander II av Russland. Han ga det videre til Det russiske nasjonalbiblioteket hvor det fortsatt er oppbevart (Codex Gr. 21, 21a).
Inia araguaiaensis

Oppdagelse

Oppdagelsen av at Inia araguaiaensis er en egen art, blei offentliggjort 22. januar 2014. Den blei dermed den første nyoppdaga elvedelfinarten siden 1918. Oppdagelsen blei gjort på grunnlag av DNA- og hodeskalleundersøkelser. Den har også flere tenner enn de andre elvedelfinene i Sør-Amerika. Forskerne hevder at den skilte lag med de øvrige søramerikanske elvedelfinartene for over to millioner år siden.

Beskrivelse

Individene av arten er grå til rosa i fargen og har en kroppslengde på mellom 1,53 til 2,6 meter. I likhet med andre elvedelfiner har den en framstående panne, og en mye lengre snute og mindre øyne enn de fleste havdelfinene. Den spiser hovedsakelig fisk.

Utbredelse

Arten lever i Araguaia-Tocantins-elvebassenget i Brasil. Man regner med at det fins om lag 1000 individer av arten.
Anders Arborelius

Bakgrunn

Anders Arborelius er sønn av to svenske foreldre; de var ved fødselen på reise i Sveits. Faren, Lars Arborelius, var arkitekt. Han vokste opp i Lund i Skåne. I 1969 konverterte han som 20-åring til den katolske tro ved opptagelse i Elisabethsøstrenes kapell i Lilla Nygatan i Malmö.

Karmelitt

To år senere inntrådte han i karmelittklosteret Norraby kloster i Skåne.
Han ble filosofie magister i moderne språk ved Lunds universitet og avla lisensiatseksamen ved Det pavelige teologiske fakultet Teresianum, karmelittenes institutt i Roma, etter å ha studert i filosofi og teologi ved Den katolske høyskole i Brugge-Oostende i Belgia. I 1977 avla han sine evige løfter i Karmelittordenen.

Prest, biskop

Den 8. september 1979 ble han presteviet. I 1998 ble han utnevnt til katolsk biskop for Stockholm katolske bispedømme. Han ble Sveriges første romersk-katolske biskop av svensk byrd siden reformasjonen.
Bispevielsen ble foretatt den 29. desember 1998 av forgjengeren i Stockholm, biskop Hubertus Brandenburg med medkonsekratorene William Kenney CP (hjelpebiskop i Stockholm), og Alfons Nossol (biskop av Opole i Polen). Som biskop tok han valgspråket In laudem gloriae.
Fra 2005 til 2015 var han formann for den nordiske bispekonferanse. Den 21. mai 2017 ble det kunngjort at biskopen ville bli utnevnt til kardinal ved et konsistorium den 28. juni.

Kardinal

Han ble 28. juni 2017 kreert til kardinal, som den første i Norden. Som tittelkirke fikk han den romerske basilika Santa Maria degli Angeli e dei Martiri.
Bugge (adelsslekt fra Jylland)

Bugge var en dansk adelsslekt fra Jylland i senmiddelalderen. Slekten er nevnt med Niels Bugge i 1302. Denne var farfar til ridderen Niels Bugge, en av lederne av de jyske opprør i 1351–53 og 1357–59.
Festspillene i Elverum

Festspillene i Elverum er en kulturfestival som foregår i Elverum i Hedmark. Festivalen holdes årlig i august måned. Festspillene ble etablert 1974 i forbindelse med et orkesterkurs for Ungdomssymfonikerne. Festspillene er organisert som en stiftelse ved Hedmark fylkeskommune og Elverum kommune.
Festspillene er en av flere som er definert som knutepunktfestival, og blant artistene som har opptrådt på festivalen kan nevnes blant annet Sissel Kyrkjebø, Postgirobygget, Lillebjørn Nilsen og Hans Majestet Kongens Garde. Daglig leder er Ørnulf Ring, mens kunstnerisk ledelse er ved Ole Edvard Antonsen. Styret ble fra 2005 til 2012 ledet av Per-Gunnar Sveen, og i 2012 overtok Bjørn Gudbjørgsrud som styreleder.
Fra 2017 er dronning Sonja festspillenes høye beskytter.
Retten på Færøyene

Retten på Færøyene er Færøyenes eneste domstol. Den er beliggende i Tórshavn og har dessuten en avdeling på Suðuroy. Færøyene utgjør én rettskrets.
Domstolen ledes av en såkalt administrerende sorenskriver, som tilsvarer en rettspresident ved en byret i Danmark. Ytterligere én dommer, én rettsassessor og tre dommerfullmektiger er tilknyttet retten. Retten på Færøyene skiller seg fra det øvrige Danmarks retter ved å være kompetent i alle rettssaker, og avholder også sjøforklaringer. Saker avgjort ved Retten på Færøyene kan etterfølgende ankes til Østre Landsret.
Sorenskriveren fungerer dessuten som overformynder og er formann for Erstatningsnævnet, Huslejenævnet, Overfredningsnævnet, Sterilisationsnævnet og Færøernes Ulykkesforsikringsråd.
Retten på Færøyene behandler ca. 5 500 saker årlig.
Emesis (sommerfugl)

Utseende

Små til middelsstore (vingespenn 25-45 millimeter), mer eller mindre grå eller brunlige sommerfugler. Oversiden er rødbrun eller brunlig med fine, mørke tverrstreker, av og til med et oransje tverrbånd på forvingen. Undersiden er lignende mønstret men noe lysere på fargen.

Levevis

Larvene lever på en rekke ulike busker og trær.
Disse sommerfuglene kan finnes i mange slags skoger.

Utbredelse

Slekten er utbredt i Mellom- og Sør-Amerika såvel som det sørligste Nord-Amerika, fra Arizona i nord til Argentina i sør.
Pasewalk

Historie

Her var det en bosetting trolig allerede på 1000-tallet; stedet nevnet i alle fall i en familiekrønike. Navnet er dannet av de slaviske ordene poz (for en naturlig voll) og wolc (for ulv). Den første urkunde med det nåværende navnet Pasewalk er fra 1240. I 1276 omtales stedet for første gang som by ("civitas") men det antas at bysrettighetene er noe eldre.
Under historiens løp tilhørte byen forskjellige brandenburgske og pommerske grever. På 1300-tallet fikk byen en ringmur og på grunn av stadige krig ble det ikke bygd boligkvarterer utenfor muren. Som eneste by i den daværende regionen Uckermark var Pasewalk medlem i Hansaen.
Under trettiårskrigen ble byen nesten helt nedbrent av keiserlige enheter. Ved Freden i Westfalen i 1648 ble byen en del av Svenske Pommern og etter den store nordiske krig i 1720 tilhørte Pasewalk Preussen. Etter 1812 flyttet mange jøder fra østre regioner til byen.
Den industrielle revolusjonen fikk for Pasewalk flere gunstige konsekvenser. I 1863 fikk byen tilknytning til jernbanenettet med to kryssende linjer. Under denne tid ble mange hus bygs utenfor ringmuren.
I samband med nazisternas maktovertakelse ble byens synagoge brent og den jødiske gravlund ødelagt. I andre verdenskrigs sluttase ble store deler av byen skadet men den historiske ringmuren ble for det meste stående.
Haplodrassus silvestris

Utseende

Haplodrassus silvestris er en middelsstor, litt flat edderkopp med kraftige bein. Kroppen er todelt i en bakkropp (abdomen) og en forkropp (prosoma eller cephalothorax). De åtte øynene danner to tverr-rader. De midtre øynene i den bakerste raden er mer eller mindre uregelmessig (ikke sirkelrundt) formet.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Haplodrassus silvestris er nattaktiv og bygger ikke fangstnett, men jakter ute i det fri. De bygger seg et skjulested av edderkoppsilke under steiner, mellom død vegetasjon eller lignende steder. Hunnen spinner en eggsekk av edderkoppsilke, hvor hun legger eggene.
Ski-VM 2009

Norges tropp

Følgende utøvere var med i den norske VM-troppen:
Åshild Watne

Utøver

Åshild Watne har arbeidet som profesjonell utøver innen en rekke ulike musikalske sjangere. På 1980-tallet deltok hun med egne viser blant annet i en rekke TV-programmer sammen med Erik Bye, og var aktiv sanger i jazzbandet Caramel, sammen med blant andre saxofonisten Harald Gundhus. De spilte på Kongsberg Jazzfestival  i 1987.
Watne er en av svært få utøvere på norske bondeharper og middelalderlyrer. I 1997 utga hun CD-en Julefred med folketoner og middelaldermusikk sammen med Odd Sylvarnes Lund, og fremførte musikken som konsert for Berlinfilharmonien samme høst. Watne har bred erfaring som klassisk sopran i en rekke kor og ensembler, blant annet Det Norske Solistkor og St. Olaf Choir i USA.

Komponist

Watne komponerte og produserte en jazz-barneplate i 2010 til boken Maneten Medusa av Margrethe Geelmyden (Aschehoug Forlag), med fremføringer på blant annet Moldejazz og Nordlysfestivalen.
Watne har også laget musikk til blant annet viser, salmer og korverk. Hun komponerte en av de nye liturgiene for Den norske kirke, utgitt i 2011, med trosbekjennelsen som rapping og er representert med melodier i Salmer 1997, Kyrksång (2001) og Norsk Salmebok (2013). I desember 2015 vant hun en internasjonal konkurranse, The Reformation Song Contest, om ny hymne til bruk ved 500-årsjubileet for reformasjonen (1517-2017).

Grøntaktivist

Watne har engasjert seg i for bevaring av grøntarealer i byggesonen i Oslo, bl.a. sammen med biologiprofessor Dag Hessen og Venstremedlem og kommunikasjonsrådgiver Margrethe Geelmuyden. 
Åshild Watne ble norgesmester i stillstand i 2015.
Moskéen Vieux Ksar

Moskéen Vieux Ksar (arabisk: مسجد القصر القديم‎) er en moské i kommunen Béni-Abbés i regionen Saoura i Algerie.
Moskén ligger i sentrum av den befestede sammenbygde småbyen (ksaren) Vieux Ksar. Den består av en bønnesal med fire dører og et tvetterom, og har plass til 180 troende. Den ble grunnlagt i 1605 av  Mohamed Ben-Abdeslam for å tjene som gudstjenestelokale og koranskole.
Moskéen var kjernen i gamle Ksar og var i flere århundrer den eneste moskéen i Béni-Abbés. Ved senere restaurering av moskéen er madrassaen blitt separert fra bønnesalen.
The Sounds

The Sounds er et svensk rockeband som ble kjent med sitt debutalbum Living In America fra 2002.
Deres mest kjente låter er hitsinglene «Hit Me!», «Living In America» (begge fra 2002) samt «Song With A Mission» (2006). I juni 2009 slapp The Sounds plata "Crossing The Rubricon", tre år etter siste utgivelse.
Kristian Thorstvedt

Karriere

Han vokste opp i Stavanger, men flyttet som 14-åring til Østlandet og Stabæk. Før 2018-sesongen var han tilbake i Viking. Her ble han kåret til årets gjennombrudd i OBOS-ligaen. 
Hans far er Erik Thorstvedt.

Landslaget

Han ble tatt ut i Norges tropp til U20-VM 2019 i Polen.
6. september 2019  fikk han sin første U21-landskamp for Norge mot Kypros. Han scoret også sitt første mål for U21-landslagert i samme kamp.
Ung Pirat

Ung Pirat er det svenske Piratpartiets ungdomsforbund, grunnlagt i desember 2006. Medlemmer i Ung Pirat får, om de vil, fullverdig medlemskap i moderpartiet.
Ung Pirat støtter moderpartiets politikk fullstendig. Forbundet Ung Pirat er en ideell organisasjon der virksomheten finner sted i lokalavdelningerne.
Leucochimona

Utseende

Nokså små sommerfugler. Oversiden er perlemorsaktig hvit med tynne, brune tverrstreker. Vingenes underside er skittenhvit med brede, brune tverrstriper, en stor øyeflekk på forvingen og en mindre på bakvingen.

Levevis

Disse sommerfuglene lever i skog, særlig tropisk regnskog.
Larvene lever på planter i maurefamilien (Rubiaceae).

Utbredelse

Slekten er utbredt i Mellom- og Sør-Amerika, unntatt de sørligste delen.
Oterværfjorden

Oterværfjorden er en fjord i Rødøy kommune i Nordland. Den ligger på sørsiden av Otervær, som den er oppkalt etter og på nordsiden av selve Rødøy. Fjorden strekker seg 12 kilometer østover til Sleipnesodden. På sørsiden ligger også Gjessøya og Rosøyan. Otervær ligger lengst vest av øygruppene på nordsiden. Øst for Otervær ligger Ævær og innerst ligger Svinevær. På østsiden av Rødøy ligger Rødøyfjorden, Fra Sleipnesodden går Tjongsfjorden sørøstover, mens Skardfjorden går østover på nordsiden.
Velkommen hjem

Velkommen hjem er Alle Tiders Dusters debut-EP, utgitt i 1981.
Rød (Nærøy)

Rød er ei grend i Nærøy kommune i Nord-Trøndelag, med omtrent 10 personer. Den ligger innerst i Rødsfjorden, omtrent 20 kilometer fra kommunesenteret Kolvereid. Rødselva renner cirka 2 kilometer gjennom grenda, fra Blåvatnet ut til Rødsfjorden.
Navnet Rød kommer fra norrønt Ruð, som betyr «rydning» eller «ryddet sted».
Rød bestod tidligere bare av en gård på ca. 6 500 mål, men som på slutten av 1800-tallet ble delt inn i 2 gårder. På gården fantes også flere husmannsplasser på ulike plasser på gården, mange av disse emigrerte i begynnelsen av 1900-tallet til USA. Flere av husmannsplassene ble utskilt som egne småbruk i midten av 1900-tallet. I dag drives er alle gårdene på Røed nedlagt.
Julia Cæsaris (søster av Julius Cæsar)

Julia Cæsaris er navnet på de to døtrene til pretor Gaius Julius Cæsar og Aurelia Cotta, foreldrene til Gaius Julius Cæsar, romersk diktator. Søstrene ble født og vokste opp i Roma.
Den eldste av de to er tidvis kalt for Julia Major (Major er latin for den eldre) av historikerne (men ikke til å forveksles med Julia den eldre, datter av keiser Augustus). Likeledes ble den yngste av søstrene kalt for Julia Minor (Minor er latin for den yngre), men ikke til å forveksles med Julia den yngre, Augustus' første barnebarn.

Julius Cæsars eldre søster: Julia Major

Den eldste av Julius Cæsars to søstre er kun kjent fra et tekstavsnitt hvor biografen Suetonius nevner hennes to barnebarn, Lucius Pinarius og Quintus Pedius. Om disse to mennene egentlig var sønner av hennes søster, eller faktisk hennes egne sønner, er det motstridende informasjon om, i så fall var hun gift, i hvilken rekkefølge er dog uvisst, til en Pinarius av en meget gammel patrisisk familie, og en Pedius. Det er ikke kjent om det var Julia Major eller Julia Minor som vitnet mot Publius Clodius Pulcher da denne ble anklaget for ugudelighet i 61 f.Kr. Ingenting annet er kjent om livet til Julia Major.
Guvernøren av Oklahoma

Guvernøren av Oklahoma er statsoverhode i Oklahoma, USA, og er ifølge Oklahomas konstitusjon også regjeringssjef, som leder av den utøvende makten. Han er i embeds medfør øverstkommanderende for Oklahomas nasjonalgarde, når styrkene ikke er i føderal tjeneste. Foruten å være en embetsmann med utøvende makt, har guvernøren i tillegg lovgivende og dømmende makt. Blant guvernørens oppgaver har man utformingen av rapporten «Statens tilstand» som sendes til den lovgivende forsamlingen, legge fram statsbudsjettet, sørge for at statens lover blir håndhevet, og bevare freden.
Embetet ble opprettet i 1907, året da Oklahoma ble innlemmet i De forente stater som den 46. staten. I tiden før 1907 ble guvernøren av Oklahoma-territoriet, som hadde lignende oppgaver, utnevnt av presidenten. 
Den 27. og nåværende guvernør er Mary Fallin.
Reset

Historie

Stig Antonsen startet Reset alene i 1994. Prosjektet ble så lagt til side. I 1996 startet han arbeidet med Reset igjen. Denne gangen sammen med Trude Barstad og Christian Onshus. Sommeren 1996 ble singlen U R My Dream utgitt, men etter 6 måneder ble prosjektet avsluttet. Høsten 1998 startet Stig Antonsen et samarbeid med Camilla Henningsen. De produserer først sangen «Oh What A Day». Thomas Borgvang blir kontaktet, og blir medlem av gruppa, Reset ble startet igjen. Produksjonen av albumet Play startet. Sommeren 1999 slo gruppa igjennom med singelen Blue. Den ble en av Norges mest solgte dance-singler, totalt 18 000 kopier ble solgt. I november 1999 ble albumet Play utgitt. Noen måneder senere fikk de gullplate for albumet.
I 2001 kom albumet Calling You. Den første singlen fra albumet var Calling You. Singelen lå 11 uker på VG-lista. Singlen lå også 20 uker som nummer 1 på NRKs Ti i skuddet. Med det slo de en 30 år gammel rekord.
Johannes Peder Lindbæk

Bakgrunn og familie

Johannes Peder Lindbæk var sønn av en luthersk sogneprest. Han ble student i 1890, og tok i 1897 skoleembedseksamen med historie som hovedfag.
Han giftet seg med Sofie Aubert Lindbæk i 1902. Sammen ble de foreldre til Lise Lindbæk 1905-61 og Jannik Lindbæk, 1906-66.

Forskning og forfatterskap

Han ble fra universitetet sendt til Roma for å innsamle materiale til Danmarks historie i Vatikanet, tildels med relevans også for Norge. I Roma fikk han kontakter innen den internasjonale koloni av forskere, og fikk veiledning av den svenske historiker K.H. Nilsson og den tyske kirkehistoriker Ludwig Pastor.
Johannes Peder Lindbæk forfattet på grunnlag av denne forsking Danske og norske besøgende i Hospitalet S. Maria dell'Anima i Roma, Dorothea (Kristian IVs dronning), og Familien Gonzaga.
Han disputerte med et arbeid med tittel Pavernes Forhold til Danmatk under Kongerne Kristiern I. og Hans. 
Han innledet under oppholdet i Roma et samarbeide med stiftsamtmand Gustav Stemann, som under studier om helligåndklostrene hadde blitt oppmerksom på ordensarkivet i Santo Spirito in Sassia. Resultatet ble utgivelsen av De danske Helligaandskloster i 1906. 
Lindbæk fikk i 1907 støtte fra Carlsbergfondet til en fremstilling av de danske klostres historie, og kunne så i 1914 fremlegge verket De danske franciskanerklostre. 
Han ble medutgiver av Verdenskrigen og utgav i 1917 Forspillet til Verdenskrigen - Stormagtspolitik 1871-1914. 
Han var som korrespondent for avisen Berlingske Tidende i Tyskland og ved Vestfronten.
I 1917 ble han utnevnt til stiftsskriver ved Roskilde domkirke. Han var tidligere blitt oppfordret til å skrive det stedlige domkapittelets historie og fikk innsamlet det nødvendige materiale. Men det skulle bli J.O. Ahrnung som gjorde verket ferdig. 
Johannes Peder Lindbæk ble i 1918 utnevnt til Ridder av Danebrog.